流杯
作者：葛勝仲
朝代：宋

paragraphs: 美哉洋洋曲流水，碧可染衣清徹底。
我傾山資結茅舍，兩載經營端爲此。
春風上已一月前，小試禊事來水邊。
胡床醉坐略少長，羽觴輕泛隨洄沿。
道人護戒無酒欲，笑挹清波作醽醁。
崖蜜相和代引滿，自言過免三十六。
隨緣戲劇亦何嫌，勝遊從來支許兼。
久知世味如嚼蠟，未應貪著中邊甜。